Exposé

***Exposé*** (no franču: *Atmaskošana*) ir ASV televīzijas seriāla "Pazudušie" trešās sezonas četrpadsmitā sērija. Sērijas režisors ir Stīvens Viljamss, bet scenāristi ir Edvards Kitsis un Ādams Horovics. Sērija pirmo reizi pārraidīta 2007. gada 28. martā.

Izdzīvojušie atrod Nikijas un Paulo līķus un mēģina noskaidrot, kas ar viņiem notika un kas viņi bija. Sērijā tiek stāstīts par Nikijas un Paulo kriminālo pagātni un viņu dzīvi uz salas.

## Sižets

### Uz salas
Nikija kaut ko aprok džungļos un tad izskrien pludmalē, kur Sojers un Hugo spēlē galda tenisu. Nikija sabrūk smiltīs un pēc veltīga mēģinājuma runāt nomirst. Sojers, Hugo, Čārlijs, Sun un Džins cenšas saprast, kas ar viņu noticis. Čārlijs pamana, ka Nikijai zem nagiem ir dubļi. Vēlāk viņi džungļos atrod arī viņas draugu Paulo, kurš arī ir miris. Viņa bikses ir atvilktas, un viena kurpe karājas koka zarā. Kad Džins mēģina padzerties no tuvumā esošās ūdens pudeles, Sojers to paņem un izlej ūdens, domādams, ka Paulo un Nikija varētu būt saindēti. Tad viņi aizved viņu ķermeņus uz kapsētu un nolemj pārbaudīt viņu mājokļi. Tur viņi atrod burku, kurā iepriekš dzīvo kāds kukainis, kā arī seriāla *Exposé* scenāriju, kurā Nikija filmējās. Sojers atrod arī rāciju un sāk šaubīties, ka Nikija un Paulo bijuši "Citu" spiegi.

Sunai ir aizdomas, ka pāri nogalinājuši "Citi", jo viņi reiz mēģināja viņu nolaupīt. Hugo iztaujā Dezmondu, kurš saka, ka no rīta redzējis Nikiju tuvojamies Sojeram. Hugo sāk aizdomāties, jo Sojers apgalvo, ka viņu nepazīst. Viņš to pastāsta Sun un Čārlijam, kuri rok kapus, kamēr suns Vinsents ar zobiem norauj audumu, kas klāj Nikijas un Paulo ķermeņus. Pēc tam Čārlijs atzīstas Sun, ka viņš un Sojers inscenēja viņas nolaupīšanu, nevis "Citi", atvainojoties par to. Vēlāk Hugo pasaka Sojeram, ka tur viņu aizdomās. Sojers atzīst, ka Nikija viņam lūgusi ieroci, un iemet Sun maisiņu, ko izracis džungļos, saprazdams, ka Nikija, spriežot pēc dubļiem zem nagiem, bija kaut ko aprakusi. Sun ieber mazus dimantus no maisiņa savā plaukstā. Pēc tam Sojers pats rok kapus, un Sun atzīst, ka Čārlijs viņai visu izstāstījis, tomēr viņa atdod Sojeram dimantus. Izdzīvojušie pulcējas uz Nikijas un Paulo bērēm. Hugo nolasa īsu atvadu runu, pēc kuras Sojers ieber dimantus kapā. Pēc tam Sojers un Hugo apglabā līķus.

### Nikijas un Paulo atmiņas
Nikija spēlē galveno lomu seriālā *Exposé*, un, neskatoties uz to, ka viņas varone tiek nogalināta, seriāla veidotājs Hovards Cukermans, kurš ir arī Nikijas mīļākais, sola kādreiz atdzīvināt viņas varoni. Vēlāk Hovards un Nikija pusdieno, un Cukermans iepazīstina viņu ar savu jauno pavāru Paulo. Pēkšņi Hovards saķer krūtis un nomirst, ko Paulo apstiprina. Tad Nikija aukstasinīgi noņem atslēgu no Hovarda kakla, pēc kā viņa un Paulo atver seifu un izņem matrjošku, kurā atrodas dimantu maisiņš. Vēlāk, sēžot Sidnejas lidostā, Paulo lasa avīzes rakstu par Hovarda nāvi. Tad viņš saka, ka ir atmetis smēķēšanu un tagad košļā nikotīna košļājamo gumiju. Viņus pārtrauc Šenonas skaļā balss, kura sūdzas Būnam par to, ka viņš nav dabūjusi pirmās klases sēdvietu. Nikija lūdz Paulo apsolīt, ka viņi nekļūs kā šie divi.

Pēc lidmašīnas avārijas Nikija krīt panikā un meklē Paulo starp atlūzām. Pēc tam, kad rakstnieks Gērijs Troups tiek iesūkts strādājošā dzinējā, Nikija zem atlūzām atrod vīrieti, taču izrādās, ka tas ir Arcts. Tad viņa atrod šokā esošo Paulo un jautā, kur ir dimanti. Vēlāk, citā vakarā, Nikija un Paulo apspriež dīvainas skaņas džungļos, un Nikija saka, ka viņiem jāatrod dimanti, pirms ierodas palīdzība. Garām paiet Ītans, ar kuru viņi iepazistīnas, un viņš piedāvā viņiem drēbes. Nikija saka, ka viņiem jāatrod Paulo košļājamā gumija, un Ītans iesaka meklēt dziļāk džungļos. Tad Arcts paskrien garām, kliedzot, ka Būns ir paņēmis visu ūdeni. Nikija un Paulo seko viņam un kļūst par lieciniekiem Džeka runai. Vēlāk Nikija lūdz Arctam uzzīmēt karti, kurā parādīta krītošo atlūzu iespējamā trajektorija. Arcts arī pastāsta viņai par Medūzas zirnekli, ko viņš noķēris un kas ir bīstams, jo izdala spēcīgu feromonu, kas pievilina tēviņus. Džungļos Nikija un Paulo atrod uz zemes guļošu *[[Beechcraft]]* lidmašīnu un zem tās lūku ar kāpnēm, kas ved lejup. Paulo vēlas nokāpt lejā, bet Nikija viņam to neļauj.

Kādu dienu Šenona un Arcts kliedz uz Keitu par to, ka viņa nav pastāstījusi pārējiem par ieročiem maršala diplomātā. Pēc tam, kad Nikija un Paulo no Keitas uzzina, kur viņa atradusi diplomātu — nelielā ezerā pie ūdenskrituma, viņi dodas turp. Pēc niršanas Paulo ierauga somu, kurā ir maisiņš ar dimantiem, taču Nikijai par to neko nesaka. Citā vakarā, košļājot gumiju, Paulo vēlas aprakt dimantus pludmalē, bet Loks iesaka viņam neaprakt savus noslēpumus tur, jo viļņi var izskalot smiltis. Tad Paulo nolemj paslēpt dimantus lūkā zem lidmašīnas, taču, kad viņš tur nokļūst, viņam nākas slēpties, jo ierodas Bens un Džūljeta. Viņi apspriež Maiklu un Džeka vervēšanu un pēc tam aiziet. Paulo paslēpj dimantus tualetes ūdens tvertnē un dodas prom, paņemot līdzi atstāto rāciju. Ekspedīcijas laikā kopā ar Loku, meklējot Eko, Paulo aiziet uz tualeti, paņem dimantus un paslēpj maisiņu apakšveļā.

Kādu dienu Nikija atrod košļājamās gumijas paciņu un saprot, ka Paulo viņu maldina. Viņa lūdz Sojeram ieroci, bet viņš atsaka. To pamana Dezmonds, kad pasniedz Džeromam ūdeni. Tad Nikija aizved Paulo uz džungļiem un uzmet viņam virsū Medūzas zirnekli no Arcta kolekcijas. Tas iekož Paulo, un viņš nokrīt zālē, pakāpeniski kļūstot paralizēts. Nikija paskaidro, ka kodums viņu paralizēs uz astoņām stundām un ievērojami palēninās sirdsdarbību. Vispirms viņa meklē dimantus viņa kurpē, bet pēc tam atrod tos apakšveļā. Paulo atzīst, ka baidījies kā dimanti varētu likt Nikijai pārstāt viņu mīlēt. Tomēr zirneklis izdala feromonu, kas pievilina tēviņus. Paulo mēģina par to brīdināt Nikiju, bet ir jau par vēlu un viens no tēviņiem iekož viņai kājā. Panikā viņa aprok dimantus un skrien uz pludmali, kur sabrūk Hugo un Sojera acu priekšā. Viņa cenšas pateikt, ka ir paralizēta, taču vārdi ir neskaidri, un viņi viņu nesaprot. Domādami, ka Nikija un Paulo ir miruši, izdzīvojušie ievieto viņus kapā. Pēdējā brīdī Nikija atver acis, bet Sojers un Hugo jau met smiltis pāri "līķiem", aprakdami Nikiju un Paulo dzīvus.

## Lomās

### Galvenie varoņi

* Metjū Fokss kā Džeks Šepards
* Evandželīna Lilī kā Keitas Ostena
* Horhe Garsija kā Hugo "Hērlijs" Rejess
* Džošs Holovejs kā Džeimss "Sojers" Fords
* Navīns Endrūss kā Saīds Džara
* Daniels De Kims kā Džins Kvons
* Jundžina Kima kā Sun Kvona
* Terijs O'Kvīns kā Džons Loks

* Dominiks Monahans kā Čārlijs Peiss
* Emīlija de Ravina kā Klēra Litltone
* Kīle Sančesa kā Nikija Fernandesa
* Rodrigo Santoro kā Paulo
* Maikls Emersons kā Bens Lainuss
* Elizabete Mičela kā Džūljeta Bērka
* Henrijs Ī. Kjusiks kā Dezmonds Hjūms

### Otrā plāna lomas

* Īens Somerholders kā Būns Kārlails
* Megija Greisa kā Šenona Rezerforda
* Denjels Robaks kā Leslijs Arcts
* Viljams Meipoters kā Ītans Roms
* Džeikobs Vitkins kā Hovards L. Cukermans

* Billijs Dī Viljamss kā viņš pats
* Dastins Vačmens kā Skots Džeksons
* Džims Mocarella kā Džeroms
* Kriss Kandela kā Kreigs
* Medisona kā suns Vinsents

## Ārējās saites

*  (angliski)
* ''Metacritic'' profils (angliski)